Vitenskapsåret 1567

Vitenskapsåret 1567 er en oversikt over hendelser, prisvinnere, fødte og avdøde personer med tilknytning til vitenskap i 1567.

Astronomi 
 Jacques Besson  fikk publisert avhandlingen «Cosmolabe», et påtenkt instrument for navigasjon, kartografi og astronomi. Paris.

Geografi 
 Lodovico Guicciardini fikk publisert verket «Descrittione di Lodovico Guicciardini patritio fiorentino di tutti i Paesi Bassi altrimenti detti Germania inferiore» (Beskrivelse av hele Nederland, også kalt nedre Tyskland). Antwerpen.

Matematikk 
 Pedro Nunes fikk publisert løreboken «Libro de algebra en arithmetica y geometria» (Bok om algebra for aritmetikk og geometri). Antwerpen.
 Fabrizio Mordente fikk publisert en avhandling på ett ark med en tegning av «det proporsjonale åttekantede kompasset». Kompasset er et to-armet instrument med pekere for å kunne måle sirkelens omkrets, areal og indre vinkler. Venezia.

Alkymi 
 Denis Zachaire fikk publisert avhandlingen «Opuscule très excellent de la vraye philosophie naturelle des métaux» (Ypperlig pamflett om metallenes sanne naturfilosofi) posthumt, der han hevder å ha oppnådd transmutasjon. Pau.

Medisin 
 To verk av Paracelsus ble publisert posthumt:
 «Von den Krankheiten so die Vernunft Berauben» (Om sykdommene som berøver fornuften). Basel.
 «Philosophia magna, tractus aliquot» (Stor filosofi, noen utløp), med filosofiske betraktninger om sammenhenger mellom det synlige og det usynlige. Köln.
 Jean Fernels hovedverk «Universa medicina» i sytten bøker ble publisert posthumt. Verket er det første som benytter termen fysiologi og ble senere trykket i 30 opplag. Paris.

Fødsler 
 15. januar − Franciscus Aguilonius (død 1617), spanskættet belgisk matematiker, arkitekt og fysiker. 
 Ukjent dato − John Parkinson (død 1650), engelsk botaniker.

Dødsfall 
 19. april - Michael Stifel (født om lag 1487), tysk matematiker.

Referanser